66. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 489 της 26 Μαΐου/2 Ιουν. 1977 (ΦΕΚ Α΄ 151) Περί των αποφαινομένων οργάνων επί εκτελέσεων έργων αρμοδιότητος Ν.Π.Δ.Δ. εποπτευομένων υπό του Υπουργείου Οικονομικών (Γενικού Λογιστηρίου του Κράτους). Έχοντες υπ’ όψει: 1.Τας διατάξεις της παρ. 1 του άρθρ. 19 και της παρ. 2 του άρθρ. 20 του Ν.Δ. 1266/1972 «περί εκτελέσεως των Δημοσίων Έργων» (Φ.Ε.Κ. 198/ 1972 τ.Α΄). 2.Τας διατάξεις των άρθρ. 2, 3 και 5 του Ν.Δ. 216/1974 «περί συστάσεως Υπουργείου Προεδρίας Κυβερνήσεως» (Φ.Ε.Κ. 367/1974 τ.Α΄). 3.Την υπ’ αριθ. 18/30.8.1976 γνώμην του Συμβουλίου Δημοσίων Έργων και  4.Την υπ’ αριθ. 296/10.3.1977 γνωμοδότησιν του Συμβουλίου Επικρατείας, προτάσει των Υπουργών Προεδρίας της Κυβερνήσεως, Οικονομικών και Δημοσίων Έργων, αποφασίζομεν: Άρθρ.1.-Αρμόδια όργανα όπως αποφαίνωνται, κατά τας διατάξεις του Ν.Δ/τος 1266/1972 «περί εκτελέσεως Δημοσίων Έργων» και των εις εκτέλεσιν αυτού εκδιδομένων Π.Δ/των , επί έργων αρμοδιότητος των υπό του Υπουργείου Οικονομικών (Γενικού Λογιστηρίου του Κράτους) εποπτευομένων Νομικών Προσώπων Δημοσίου Δικαίου, είναι τα κάτωθι: 1.Διευθύνουσα τα έργα Υπηρεσία είναι η κατά τας κειμένας διατάξεις του Ν.Π.Δ.Δ. υφισταμένη Τεχνική Υπηρεσία αυτού ή οι παρ’ αυτώ υπηρετούντες επί συμβάσει ιδιώται μηχανικοί. Ο Προϊστάμενος της Υπηρεσίας ταύτης ορίζεται δι’ αποφάσεως του Δ.Σ. του Ν.Π.Δ.Δ. 2.Προϊσταμένη Αρχή είναι το Δ.Σ. του Ν.Π.Δ.Δ.  3.Ως επιβλέποντες ορίζονται τεχνικοί υπάλληλοι Α.Τ. Κλάδου του Ν.Π.Δ.Δ. ή ιδιώται τεχνικοί έχοντες τα προς τούτο νόμιμα προσόντα, εις τους οποίους ανατίθεται υπό του Ν.Π.Δ.Δ. δια συμβάσεως η επίβλεψις του έργου. Άρθρ.2.-Τεχνικόν Συμβούλιον αποφαινόμενον επί των προβλεπομένων υπό του παρόντος Π.Δ/τος έργων τυγχάνει το κατά περίπτωσιν αρμόδιον Συμβούλιον Δημοσίων Έργων. Εις τον επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 